ພວກກະບົດລີເບຍ ຂົ່ມຂູ່ ຈະໂດດດ່ຽວ ນະຄອນຫຼວງຕຣີໂປລີ
ພວກກະບົດລີເບຍຂົ່ມຂູ່ ທີ່ຈະໂດດດ່ຽວຕຣີໂປລີ ຂະນະທີ່ ພວກເຂົາເຈົ້າ ຍຶດເອົາຫົວເມືອງຕ່າງໆ ໃກ້ໆນະຄອນຫຼວງ ຂອງລີເບຍນັ້ນ.
ພວກກະບົດລີເບຍກໍາລັງຂົ່ມຂູ່ທີ່ຈະໂດດດ່ຽວນະຄອນຫລວງຕຣີໂປລີ ໃນຂະນະທີ່ພວກ ເຂົາເຈົ້າຍຶດເອົາຫົວເມືອງນ້ອຍໆຕ່າງໆໃນພາກໃຕ້ແລະພາກຕາເວັນຕົກຂອງນະຄອນ ຫລວງ ແລະຕັດສາຍທາງລໍາລຽງຕ່າງໆໃນຄວາມພະຍາຍາມເພື່ອຊຸກຍູ້ໃຫ້ທ່ານມວມ ມາກາດດາຟີ ຜູ້ນໍາລີເບຍອອກຈາກອໍານາດໄປ ພວກກະບົດກ່າວວ່າ ພວກເຂົາເຈົ້າຄວບຄຸມສ່ວນໃຫຍ່ ຂອງເມືອງ Zawiya ຊຶ່ງເປັນເມືອງ ຍຸດທະສາດທີ່ຕັ້ງຢູ່ຫ່າງຈາກຖານອໍານາດຂອງທ່ານກາດດາຟີໃນກຸງຕຣີໂປລີໄປທາງກໍ້າຕາ ເວັນຕົກ 50 ຫລັກກິໂລແມັດ ພວກນັກຕໍ່ສູ້ຂອງຝ່າຍກະບົດໄດ້ເຂົ້າໄປໃນເມືອງ Zawiya ໃນວັນເສົາຜ່ານມານີ້ອັນເປັນການໂຈມຕີໃກ້ທີ່ສຸດກັບນະຄອນຫລວງ ນັບແຕ່ກໍາລັງຂອງ ຝ່າຍລັດຖະບານທັບມ້າງຂະບວນການກະບົດໃນເມືອງ Zawiya ໃນລະຫວ່າງສັບປະດາ ຕົ້ນໆຂອງການລຸກຮືຂຶ້ນຕໍ່ຕ້ານລັດຖະບານນັ້ນ ພວກກໍາລັງນິຍົມທ່ານກາດດາຟີໄດ້ຍິງຕໍ່ສູ້ກັນກັບພວກນັກລົບຝ່າຍກະບົດໃນເມືອງ Zawiya ໃນວັນຈັນວານນີ້ ທີ່ພະຍາຍາມຂັບໄລ່ໃຫ້ພວກກະບົດຖອຍອອກຈາກໃຈກາງເມືອງ ນັ້ນ ໂຄສົກຄົນນຶ່ງຂອງຝ່າຍກະບົດເວົ້າວ່າ ພວກນັກຕໍ່ສູ້ຂອງຕົນຍັງຍຶດໄດ້ເມືອງ Surman ຊຶ່ງ ຕັ້ງຢູ່ຫ່າງຈາກນະຄອນຫລວງຕຣີໂປລີໄປທາງກໍ້າຕາເວັນຕົກ 60 ຫຼັກກິໂລແມັດ ແລະເມືອງ Gharyan 80 ຫລັກກິໂລແມັດຫ່າງຈາກນະຄອນຫຼວງໄປທາງທິດໃຕ້ ແຕ່ການກ່າວອ້າງ ຂອງກະບົດນີ້ ຍັງບໍ່ສາມາດຢືນຢັນໄດ້ຈາກແຫລ່ງຂ່າວທີ່ເປັນອິດສະລະ ການຄວບຄຸມເມືອງ Zawiya ເມືອງ Surman ແລະເມືອງ Gharyan ໄດ້ນີ້ຈະອໍານວຍ ໃຫ້ພວກກະບົດຕັດຂາດກຸງຕຣີໂປລີຈາກທາງຫລວງສາຍສໍາຄັນໄປຍັງພາກໃຕ້ແລະທາງ ຫລວງອີກສາຍນຶ່ງໃນພາກຕາເວັນຕົກໄປຫາປະເທດຕູນີເຊຍ ນັ້ນ